പന്തളത്ത് കൂടുതല് പ്രദേശങ്ങള് വെള്ളത്തില് പന്തളം: പന്തളത്ത് താഴ്ന്ന പ്രദേശങ്ങളിലേക്ക് വെള്ളമൊഴുക്കു കൂടിയതോടെ കൂടുതല് ഭാഗങ്ങള് വെള്ളത്തിനടിയിലായി. നാനൂറോളം വീടുകളില് വെള്ളം കയറി. അച്ചന്കോവിലാറ്റില് നിന്ന് വെള്ളം കയറുന്നത് കുറഞ്ഞിട്ടുണ്ട്. കടയ്ക്കാട് ഭാഗത്തു നിന്ന് വെള്ളം ഇറങ്ങിത്തുടങ്ങി. കുളനടയില് നൂറോളം വീടുകളിലും തുമ്ബമണ്ണില് 60 വീടുകളിലും വെള്ളം കയറിയിട്ടുണ്ട്. ഇന്നലെ വൈകിട്ടോടെ പന്തളം കുടുംബാരോഗ്യ കേന്ദ്രത്തിലേക്കുള്ള റോഡില് വെള്ളം കയറിയതോടെ ആശുപത്രി പ്രവര്ത്തനം പന്തളം എന്.എസ്.എസ് ബോയ്സ് ഹൈസ്കൂളിലേക്കു മാറ്റി. മുട്ടാര് നീര്ച്ചാലില് നിന്നുള്ള വെള്ളം കയറി പന്തളം കുറുംതോട്ടയംചന്തയും വെള്ളത്തിനടിയിലായി. കെ.എസ്.ആര്.ടി.സി ഓപ്പറേറ്റിംഗ് സെന്ററിലേക്കും വെള്ളം കയറിത്തുടങ്ങി. പന്തളം നഗരസഭാ കാര്യാലത്തിനു മുമ്ബില് നിന്ന് എം.സി റോഡിലേക്കുള്ള പോക്കറ്റ് റോഡ് മുങ്ങിയതോടെ എട്ടോളം കടകളിലാണു വെള്ളം കയറിയത്. മങ്ങാരം പാലത്തടം, സാംസ്കാരിക നിലയം എന്നിവിടങ്ങളിലേക്കുള്ള റോഡും നീര്ച്ചാലിലെ വെള്ളത്തില് മുങ്ങി. ഈ ഭാഗത്തുള്ള പത്തോളം വീടുകളിലും വെള്ളം കയറി. മുട്ടാര് പാലത്തിന് തൊട്ടു മുകളില് ചാലിനു സമീപമുള്ള രണ്ടു വീടുകളിലേക്കും വെള്ളം കയറി. പന്തളം മന്നം ആയുര്വേദ കോളേജിന് സമീപം നെടുങ്ങോട്ടു കോളനിയും വെള്ളത്തിലായി.ഇതോടെ ഈ ഭാഗത്തുള്ള 82 ഓളം വീട്ടുകാരാണ് ദുരിതത്തിലായത്. താഴ്ന്ന ഭാഗങ്ങളിലുള്ള 20ലേറെ വീട്ടുകാര് ക്യാമ്ബിലേക്കും ബന്ധുക്കളുടെ വീടുകളിലേക്കും മാറി. പതിനഞ്ചോളം കുടുംബങ്ങളിലെ 42ലേറെ ആളുകള് എം.എസ്.എം എല്.പി സ്കൂളിലെ ക്യാമ്ബിലുണ്ട്. വലക്കടവ് ബണ്ട് പൂര്ണമായും വെള്ളത്തില് മുങ്ങിയതോടെ പൂഴിക്കാട് മുട്ടാര് റോഡിലെ ഗതാഗതം നിലച്ചു.എം.എം ജംഗ്ഷന് നുറനാട് റോഡില് പൂഴിക്കാട് ചിറ മുടി, തോണ്ടുകണ്ടം, കുടശനാട് സൗപര്ണിക , മാവിള ഭാഗങ്ങളില് വെള്ളം കയറിയതിനാല് ഇതു വഴിയുള്ള ഗതാഗതവും തടസപ്പെട്ടു. പന്തളം മാവേലിക്കര റോഡില് മുടിയൂര്ക്കോണം, ചക്കാലവട്ടം ഭാഗങ്ങളില് റോഡിലും പന്തളം പത്തനംതിട്ട റോഡില് മണ്ണ് കടവിലും വെള്ളമുള്ളതിനാല് ഇതുവഴിയുള്ള ഗതാഗതം നിലച്ചിരിക്കുകയാണ്. കഴിഞ്ഞ ദിവസം രാത്രി വെള്ളത്തില് കുടുങ്ങിയ നിരവധി പേരെ അഗ്നിരക്ഷാസേനയും നാട്ടുകാരും ചേര്ന്ന് രക്ഷിച്ചു. ചേരിക്കല് ഭാഗത്തും കടക്കാട് ഭാഗത്തും തോന്നല്ലൂര് ഭാഗത്തും വെള്ളം ക്രമാതീതമായി ഏറിയിട്ടുണ്ട്. കളക്ടറോടും ജില്ലാ പൊലീസ് സൂപ്രണ്ടിനോടും ഡെപ്യൂട്ടി സ്പീക്കര് ചിറ്റയം ഗോപകുമാര് ആവശ്യപ്പെട്ടതിനെ തുടര്ന്ന് കൊല്ലം പരവൂരില് നിന്ന് ഫൈബര് ബോട്ടുകള് എത്തിച്ചിരുന്നു.